Jonas Vingegaard er både stolt og ærgerlig efter fredagens etape, hvor han var ganske få meter fra at krydse stregen først.

- Jeg har allerede sagt så mange gange, at jeg synes, han er den bedste klatrer i verden. Ordene kommer fra Tadej Pogacar, og de er rettet mod Jonas Vingegaard efter en dag, hvor den danske Jumbo-Visma kaptajn i dén grad formåede at udfordre den forsvarende mester på fredagens bjergetape. Fredag aften, få timer efter etapen, var Jonas Vingegaard med i TV 2-programmet AftenTouren, og her fik han så muligheden for at forholde sig til slovenerens lovprisning. - Det er da store ord fra en stor mester som ham. Pogacar er jo nok den bedste rytter i verden, kan man sige. Så det er jo selvfølgelig sindssygt store ord fra en stor mester. Selvom danskeren formåede at presse Pogacar, lykkedes det ham ikke at tage etapesejren. Vingegaard troede, han havde vundet Med 250 meter til mål på den stejle stigning La Super Planche des Belles Filles satte Jonas Vingegaard et angreb ind, og i et kort øjeblik pegede alt i retning af, at det skulle blive en dansk triumf. Men sloveneren kom igen på de sidste meter. - Det var måske i dag, jeg havde frygtet mest af alle bjergetaper, fordi den passer bedst til Pogacar og mindst til mig. På den måde er jeg sindssygt glad for min præstation i dag, men på den anden side følte jeg også, at det var så tæt på, så derfor er jeg også lidt skuffet. Troede du, at du havde vundet etapen? - Ja, det gjorde jeg faktisk, siger Jonas Vingegaard. - Det var virkelig vanskeligt Det var tredje gang, at den danske Jumbo-Visma-rytter blev nummer to på en etape i Tour de France, og alle tre gange har det været Tadej Pogacar, der har slået ham. Men på fredagens etape var Vingegaard tættere på, end han tidligere har været, og da de var kommet i mål, indrømmede Pogacar også, at han var presset. - Det var virkelig vanskeligt – specielt til sidst, hvor Jonas (Vingegaard red.) angreb… Han var så stærk. Indtil videre gør han det utrolig godt. Mine drenge arbejdede hele dagen, så jeg måtte køre helt til målstregen, lød det fra den slovenske stjerne. Danskeren er nu 35 sekunder efter Tadej Pogacar i klassementet.